ಮನೆಗಳ್ಳತನ ಮಾಡಿ ಮೋಜಿನ ಜೀವನ ನಡೆಸುತ್ತಿದ್ದ ಅಂತಾರಾಜ್ಯ ಕಳ್ಳ ಅರೆಸ್ಟ್ ಬೆಂಗಳೂರು, ಜೂ.30 ಹೈದರಾಬಾದ್ನಿಂದ ಕಾರಿನಲ್ಲಿ ಬಂದು ಮನೆಗಳ್ಳತನ ಮಾಡಿ ಮೋಜಿನ ಜೀವನ ನಡೆಸುತ್ತಿದ್ದ ಅಂತಾರಾಜ್ಯ ಆರೋಪಿಯೊಬ್ಬನನ್ನು ಸಿಸಿಬಿ ಪೊಲೀಸರು ಬಂಧಿಸಿ 10 ಕಳವು ಪ್ರಕರಣಗಳನ್ನು ಪತ್ತೆ ಮಾಡಿ 80 ಲಕ್ಷ ಬೆಲೆಬಾಳುವ 1 ಕೆಜಿ 367 ಗ್ರಾಂ ಆಭರಣ, 1.50 ಲಕ್ಷ ಹಣ ಹಾಗೂ ಎರಡು ಐಷಾರಾಮಿ ಕಾರುಗಳನ್ನು ವಶಪಡಿಸಿಕೊಂಡಿದ್ದಾರೆ. ರಾಮನಗರದ ಬಿಡದಿ ನಿವಾಸಿ ಬಸವರಾಜ ಅಲಿಯಾಸ್ ಪ್ರಕಾಶ್ ಅಲಿಯಾಸ್ ಜಂಗ್ಲಿ ಬಂಧಿತ ಆರೋಪಿ. ಈತನ ಬಂಧನದಿಂದ ಕೆಆರ್ ಪುರಂ ಠಾಣೆಯ 2 ಪ್ರಕರಣ, ಮಾಗಡಿ ರಸ್ತೆ ಠಾಣೆಯ 2 ಪ್ರಕರಣ, ಸುಬ್ರಮಣ್ಯಪುರ ಠಾಣೆಯ 3 ಪ್ರಕರಣ, ಹೆಬ್ಬಾಳ ಪೊಲೀಸ್ ಠಾಣೆ, ಬ್ಯಾಡರಹಳ್ಳಿ ಹಾಗೂ ಎಚ್ಎಸ್ಆರ್ ಲೇಔಟ್ ಠಾಣೆಯ ತಲಾ ಒಂದೊಂದು ಪ್ರಕರಣಗಳು ಪತ್ತೆಯಾಗಿವೆ. ಆರೋಪಿ ಬಸವರಾಜ ಪೊಲೀಸರ ಕಣ್ತಪ್ಪಿಸಿ ಮನೆಗಳ್ಳತನ ಮಾಡುವ ಸಲುವಾಗಿ ಹೊಸ ಹೊಸ ಕಾರುಗಳನ್ನು ಉಪಯೋಗಿಸುತ್ತಿದ್ದನು. ಪೊಲೀಸರು ಈತನನ್ನು ಹಿಡಿಯಲು ಕಾರ್ಯಾ ಚರಣೆ ಕೈಗೊಂಡಿರುವಾಗ ಬೆಂಗಳೂರನ್ನು ಬಿಟ್ಟು ತೆಲಂಗಾಣ ರಾಜ್ಯದ ಹೈದರಾಬಾದ್ನಲ್ಲಿ ತಲೆಮರೆಸಿಕೊಂಡಿದ್ದನು. ನಂತರ ಹೈದರಾಬಾದ್ನಿಂದ ಬೇರೆ ಬೇರೆ ಕಾರುಗಳಲ್ಲಿ ನಗರಕ್ಕೆ ಬಂದು ಮನೆಗಳ್ಳತನ ಮಾಡಿ ವಾಪಸ್ ತೆರಳುತ್ತಿದ್ದನು. ಅಲ್ಲದೆ ಹೈದರಾಬಾದ್ನಲ್ಲೂ ಮನೆಗಳ್ಳತನ ಮಾಡುತ್ತಿದ್ದನು. ಈತನ ಬಗ್ಗೆ ಮಾಹಿತಿ ಕಲೆ ಹಾಕಿದ ಸಿಸಿಬಿ ಪೊಲೀಸರು ಕೊನೆಗೂ ಆರೋಪಿಯನ್ನು ಬಂಧಿಸಿ 10 ಕನ್ನಗಳವು ಪ್ರಕರಣಗಳನ್ನು ಪತ್ತೆಹಚ್ಚುವಲ್ಲಿ ಯಶಸ್ವಿಯಾಗಿದ್ದಾರೆ. ಆರೋಪಿ ಬಸವರಾಜ ಈ ಹಿಂದೆ ಹಲವು ಪೊಲೀಸ್ ಠಾಣೆಗಳಲ್ಲಿ ಬಂಧಿತನಾಗಿದ್ದನು. 2014ರಲ್ಲಿ ಬಿಡಸಿ ಪೊಲೀಸ್ ಠಾಣೆ, 201617ರಲ್ಲಿ ಕೊಡಿಗೇಹಳ್ಳಿ ಠಾಣೆ, 2017ರಲ್ಲಿ ಮತ್ತೆ ಸಿಕೆ ಅಚ್ಚುಕಟ್ಟು, 2018ರಲ್ಲಿ ವಿಜಯನಗರ ಠಾಣೆಯಲ್ಲಿ, ಮತ್ತೆ 2018ರಲ್ಲಿ ಆಗಸ್ಟ್ನಲ್ಲಿ ಗಿರಿನಗರ ಠಾಣೆ, ಎಪಿ ನಗರ ಠಾಣೆ, 2019ರಲ್ಲಿ ಕಾಮಾಕ್ಷಿಪಾಳ್ಯ ಹಾಗೂ ವಿಜಯನಗರ ಠಾಣೆಗಳಲ್ಲಿ ಬಂಧಿತನಾಗಿದ್ದನಲ್ಲದೆ 2020ರಲ್ಲಿ ಹೈದರಾಬಾದ್ನ ಕೆಪಿಹೆಚ್ಬಿ ಠಾಣೆಯಲ್ಲಿ ಹಾಗೂ 2020ರ ಆಗಸ್ಟ್ ತಿಂಗಳಿನಲ್ಲಿ ತಮಿಳುನಾಡು ಹೊಸೂರು ಟೌನ್ ಠಾಣೆಯಲ್ಲಿ ಬಂಧಿತನಾಗಿದ್ದನು. ಈತ ಜೈಲಿನಿಂದ ಹೊರಬಂದ ನಂತರವೂ ಮತ್ತೆ ಕನ್ನಗಳವು ಮಾಡುತ್ತ ಹಳೆ ಚಾಳಿ ಮುಂದುವರಿಸುತ್ತಿದ್ದನು. ಆರೋಪಿ ಬಂಧನದಿಂದ 80 ಲಕ್ಷ ರೂ. ಬೆಲೆಬಾಳುವ 1 ಕೆಜಿ 367 ಗ್ರಾಂ ಚಿನ್ನದ ಆಭರಣಗಳು, 1.50 ಲಕ್ಷ ಹಣ, ವಿಟಾರ ಬ್ರೀಜಾ ಕಾರು ಹಾಗೂ ಮಾರುತಿ ಸ್ವಿಫ್ಟ್ ಕಾರನ್ನು ವಶಪಡಿಸಿಕೊಳ್ಳುವಲ್ಲಿ ಸಿಸಿಬಿ ಪೊಲೀಸರು ಯಶಸ್ವಿಯಾಗಿದ್ದಾರೆ. ಪತ್ತೆಹಚ್ಚಿದ ತಂಡ: ಈ ಕಾರ್ಯಾಚರಣೆಯನ್ನು ಸಿಸಿಬಿ ಮಹಿಳಾ ಸಂರಕ್ಷಣಾ ದಳದ ಪೊಲೀಸ್ ಇನ್ಸ್ಪೆಕ್ಟರ್ ಹಜರೇಶ್ ಕಿಲ್ಲೇದಾರ್, ಹೆಡ್ಕಾನ್ಸ್ಟೆಬಲ್ಗಳಾದ ನವಾಜ್ಖಾನ್, ಮುಫೀಜ್ ಖಾನ್, ರಾಘವೇಂದ್ರ, ನಾಗರಾಜ್, ಶ್ರೀನಿವಾಸ್, ಕಾನ್ಸ್ಟೆಬಲ್ಗಳಾದ ರವಿಕುಮಾರ್, ಸಮೀರ್ ಮಿರ್ಜನ್ನವರ್ ಅವರು ಕೈಗೊಂಡಿದ್ದರು. ತಂಡದ ಕಾರ್ಯಾಚರಣೆಯನ್ನು ಪೊಲೀಸ್ ಆಯುಕ್ತರು ಹಾಗೂ ಜಂಟಿ ಪೊಲೀಸ್ ಆಯುಕ್ತರು ಶ್ಲಾಘಿಸಿದ್ದಾರೆ.